钦定古今图书集成/明伦汇编/官常典/第400卷 > 李己
## 钦定古今图书集成/明伦汇编/官常典/第400卷 > 李己

按《明外史陈吾德传》：“李己，字子复，磁人。嘉靖四十四
年进士。除太常博士，擢礼科给事中。隆庆中，频诏户
部有所征索，尚书刘体干辄执奏，己每助之，以是积
失帝意。及争珍宝事，遂得祸。未几，刑科给事中舒化
等请释己，刑部尚书葛守礼等因言朝审时，重囚情
可矜疑者，咸得末减。己及内犯张恩等十人，谳未定”，
不列朝审中。苟瘐死，犴狴，将累深仁。帝乃释己，恩等
系如故。法司以恩等有内援，欲借以脱己及己，独释
众，翕然称帝仁明。神宗立，荐起兵科都给事中。奏言：
“陛下初基，弊端尽去。传奉一事，岂可尚踵故常。内臣
即有勤劳，当优以金帛。名器所在，不容滥设。”帝嘉纳
之。御史胡涍建言得罪，己首论救。寻劾兵部尚书谭
纶去取边将不当。平江伯陈王谟罪废，复夤缘出镇
湖广。己力争得寝。擢顺天府丞，迁大理右少卿。疏请
改父母诰命日，己暮逼禁门，守者投入。帝怒，谪常州
同知。初，己与吾德并敢言，己尤以直著。两遭摧抑，颇
事营进。后为南京考功郎中。九年京察，希张居正指，
与尚书何宽置、司业张位、长史赵世卿察典，遂得擢
南京尚宝卿。三迁右佥都御史，巡抚保定六府。逾年
罢归卒。